અમદાવાદ: અમદાવાદ મ્યુનિસિપલ કોર્પોરેશનના રોડનાં કામોમાં ભારે ભ્રષ્ટાચાર થયાના કારણે તાજેતરમાં વરસાદમાં લાખો અમદાવાદીઓ ભારે મુસીબતમાં મુકાઇ ગયા છે. શહેરભરમાં રસ્તાનું ધોવાણ થવાથી રોડમાં ખાડા છે કે ખાડામાં રોડ છે તે જ સમજાતું નથી. તેમાં પણ વરસાદના સમયે રસ્તા પર પાણી ફરી વળવાથી ખાડામાં અથડાતા-કુટાતા વાહનચાલકોના કમરના મણકા ભાંગી રહ્યા છે. આવા સંજોગોમાં ખાડામાં વ્યવસ્થિત પુરાણ કરવાને બદલે તંત્ર શહેરીજનોની આંખમાં ધૂળ નહીં પણ આખ્ખેઆખા રોડાં નાંખી રહ્યું હોઇ લોકો સત્તાવાળાઓને પણ મણ મણની જોખમાવી રહ્યા છે.